b"\n_START_ARTICLE_\nLa Bertrana\n_START_SECTION_\nMasia\n_START_PARAGRAPH_\nMasia de planta rectangular coberta a dues vessants. El portal es troba orientat a llevant, \xc3\xa9s adovellat i descentrat del cos de l'edificaci\xc3\xb3. A la part esquerra hi ha una eixida a nivell del primer pis, el portal t\xc3\xa9 la llinda decorada. A migdia s'hi obren galeries d'arc de mig punt. Hi ha un mur que envolta la casa i dos portals que tanquen la lli\xc3\xa7a, un a tramuntana i l'altre a migdia. Hi ha tamb\xc3\xa9 un recinte que tanca l'horta amb un portal d'arc rebaixat a la banda de tramuntana. La casa t\xc3\xa9 diversos masoveries. L'estat de conservaci\xc3\xb3 \xc3\xa9s bo. El material constructiu b\xc3\xa0sic \xc3\xa9s la fusta, la casa \xc3\xa9s habitada pels propietaris._NEWLINE_Relleu de pedra que emmarca una aixeta de la cuina. Presenta una forma rectangular amb motllures a la part superior i amb un petit bord\xc3\xb3 a la resta del rectangle. Al centre sobresurt un rostre de forma ovalada, dibuixant i resseguint els ulls, el nas i la boca, de la qual sobresurt una aixeta de llaut\xc3\xb3. S\xc3\xb3n dignes de ressaltar els cabells, molt rinxolats, que presenten un relleu m\xc3\xa9s baix._NEWLINE_Conserva una imatge de la Pur\xc3\xadssima Concepci\xc3\xb3, segons sembla provinent de la capella del mas la Orra de Sant Boi de Llu\xc3\xa7an\xc3\xa8s.\n_START_SECTION_\nCapella\n_START_PARAGRAPH_\nCapella de nau \xc3\xbanica sense absis i amb una capelleta al darrere de l'altar. El presbiteri \xc3\xa9s marcat. Coberta amb volta quadripartita i dividida en dos trams. La fa\xc3\xa7ana \xc3\xa9s orientada a ponent i l'absis a llevant. Est\xc3\xa0 annexionada al cos de la casa. El portal \xc3\xa9s rectangular amb la llinda decorada, al damunt hi ha un \xc3\xb2cul, el capcer \xc3\xa9s triangular, culminat per un campanar d'espadanya amb campana i datat de 1932. \xc3\x89s constru\xc3\xafda de pedra i arrebossada al damunt; t\xc3\xa9 decoraci\xc3\xb3 d'estuc. L'interior \xc3\xa9s decorat amb pintures. L'estat de conservaci\xc3\xb3 \xc3\xa9s for\xc3\xa7a bo."